《寿肥乡李封君七十》
明代·卢龙云

昔游赵魏间，颇识其风土。丈夫多慷慨，士俗恒遵古。

葛城带邯沟，浮丘接广武。圣相肇名家，旧族罕为伍。

世代几变更，作求应念祖。独行一鸿生，□□推藻斧。

家学有渊源，三凤继腾骞。仲子业方就，平章奋裔孙。

两都劳抚字，恩光及里门。行年且杖国，先蒙天语温。

锦衣映鹤发，山林道转尊。云司倚钟阜，遥睇卧龙村。

冬风吹朔雪，春酒复当设。家会美连枝，游子重为别。

定省隔晨昏，千里共明月。燕喜递称觞，自我心如结。

显亲在扬名，褒纶绎不绝。遐齿叠承恩，移忠念逾切。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。